Little Annie wil kospakkies aflewer
Wednesday, 17 June 2020 14:31
Little Annie, ‘n Antonov AN-2 vliegtuig wat jare reeds kinders se lewens verander deur Just Love Mission, wil graag kospakkies versprei.
Sy is sedert die begin van die inperkingstyd in die werkswinkel by Wonderboom-lughawe en haar eienaars, Mark en Sophia Hill van Tierpoort, het aansoek gedoen vir permitte om weer liefdadigheidswerk te begin doen.
Little Annie in vlug
In Junie 2014 het ons berig dat Mark en Sophia se droom om lugvaart te gebruik om minderbevoorregte kinders op ‘n positiewe manier te beïnvloed, in 2002 posgevat het. Verskeie pogings om ‘n geskikte vliegtuig te vind, het aanvanklik misluk.
In 2011 het ‘n vriend, Niall Olver, uitvoerende direkteur van ExecuJet Global, die konsep met ‘n kollega, Andrei Martirosov van UTair in Rusland, bespreek. Skielik was die bal aan die rol en Little Annie, die Antonov AN-2 vliegtuig van Rusland, het die hoofrol begin speel.
Die voorreg en vreugde van vlug danksy Little Annie
Haar rol is geskoei op Harold Grey se ‘The Adventures of Little Orphan Annie’wat terug dateer na 1924. Die Russe verwys liefdevol na die AN-2 as “Annushka”. Die Engelse vertaling is “Annie”.
Little Annie is na vele onderhandelinge aangeneem van ‘n Siberiese “weeshuis”, UTair Cargo. Vandaar het sy na Kaapstad gevlieg. Dit het twee en ‘n half maande in plaas van die aanvanklik beplande twee en ‘n half weke geneem om die 17 180 km oor 22 lande af te lê, en 19 000 liter brandstof en 470 liter olie is met die epiese vlug gebruik.
Mark Hill van Tierpoort, Little Annie se aanneem-pa, met Little Annie in die agtergrond